A BIZOTTSÁG 1353/2005/EK RENDELETE
(2005. augusztus 17.)
a gabonafélék, illetve rizs felhasználásával készült feldolgozott termékek exportjára alkalmazandó visszatérítések rögzítéséről szóló 664/2005/EK rendelet helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 13. cikke (3) bekezdésére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 14. cikke (3) bekezdésére,
mivel:
(1)
Az Európai Gazdasági Közösség és a Svájci Államszövetség közötti 1972. július 22-i megállapodást a feldolgozott mezőgazdasági termékekre vonatkozó rendelkezések tekintetében módosító, az Európai Közösség és a Svájci Államszövetség közötti megállapodást (a továbbiakban: a „megállapodás”) a 2005/45/EK tanácsi határozat (3) jóváhagyta.
(2)
A megállapodás 2. jegyzőkönyve 4. cikkének (3) bekezdése szerint az említett jegyzőkönyv I. és II. táblázatában felsorolt termékek előállításához felhasznált cukor (1701, 1702 és 1703 HR-kód) esetében a Szerződő Felek nem nyújthatnak export-visszatérítést, sem a vámok vagy azzal azonos hatású díjak részbeni vagy teljes visszatérítését, mérséklését vagy elengedését.
(3)
A 664/2005/EK bizottsági rendelet (4) mellékletében szereplő, 1702305190, 1702305990, 1702309190, 1702309990, 1702409090, 1702905091, 1702905099, 1702907590 és 1702907990 KN-kód alá tartozó termékek nem szerepelnek az említett I. és II. táblázatban. Ezért ezekre a termékekre nem kell alkalmazni a megállapodás 2. jegyzőkönyve 4. cikkének (3) bekezdését. Következésképpen az ezen termékek Svájcba történő kivitelére export-visszatérítés adható.
(4)
Ezért helyesbíteni kell a 664/2005/EK rendelet mellékletében az ezen termékekre meghatározott rendeltetési hely kódját oly módon, hogy abba Svájc is beletartozzék, mégpedig 2005. április 29-i, azaz az említett rendeletével azonos hatállyal.
(5)
A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 664/2005/EK rendelet melléklete helyébe az e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
2005. április 29-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 17-én.